瓊花
作者：韓琦
朝代：宋

paragraphs: 維揚一株花，四海無同類。
年年后土祠，獨比瓊瑶貴。
中含散水芳，外團蝴蝶戲。
酴醾不見香，芍藥慚多媚。
扶踈翠蓋圓，散亂真珠綴。
不從眾格繁，自守幽姿粹。
嘗聞好事家，欲移京轂地。
既違孤潔情，終誤栽培意。
洛陽紅牡丹，適時名轉異。
新榮託舊枝，萬狀呈妖麗。
天工借顔色，深淡隨人智。
三春愛賞時，車馬喧如市。
草木稟賦殊，得失豈輕議。
我來首見花，對花聊自醉。